A BIZOTTSÁG HATÁROZATA
(2005. december 22.)
a 2005/237/EK határozatnak a madárinfluenzával foglalkozó közösségi referencialaboratórium működéséhez nyújtott 2005. évi közösségi pénzügyi támogatás tekintetében történő módosításáról
(az értesítés a C(2005) 5617. számú dokumentummal történt)
(Csak az angol nyelvű szöveg hiteles.)
(2005/935/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 28. cikke (2) bekezdésére,
mivel:
(1)
A madárinfluenza (klasszikus baromfipestis) elleni védekezésre irányuló közösségi intézkedések bevezetéséről szóló, 1992. május 19-i 92/40/EGK tanácsi irányelv (2) meghatározza a madárinfluenzának a baromfin való kitörése esetén alkalmazandó közösségi ellenőrző intézkedéseket. Rendelkezik továbbá a madárinfluenzával foglalkozó nemzeti laboratóriumok és a madárinfluenzával foglalkozó közösségi referencialaboratórium kijelöléséről.
(2)
Az állategészségüggyel és az élő állatokkal kapcsolatos területen egyes közösségi referencialaboratóriumok működéséhez nyújtott 2005. évi pénzügyi támogatásról szóló, 2005. március 15-i 2005/237/EK bizottsági határozat (3) közösségi pénzügyi támogatást biztosított a 92/40/EGK irányelvvel kijelölt, madárinfluenzával foglalkozó közösségi referencialaboratóriumnak.
(3)
A közösség és a harmadik országok területén a madárinfluenzával kapcsolatban kialakult állat-egészségügyi helyzet miatt jelentősen megnövekedett a madárinfluenzával foglalkozó közösségi referencialaboratóriumban az ezzel a betegséggel kapcsolatban elvégzendő munka mennyisége. Ennek oka elsősorban a laboratóriumba beérkezett vírusok meghatározása, valamint a jelenlegi reagenspanelek előállítása és frissítése, továbbá ezek terjesztése.
(4)
Ezenkívül a madárinfluenzával foglalkozó közösségi referencialaboratórium kulcsszerepet játszik a nemzeti referencialaboratóriumok diagnosztikai egységeinek támogatásában, beleértve a laboratóriumokban tett látogatásokat is.
(5)
2005-ben a jóváhagyott munkaprogram a rendelkezésre álló diagnosztikai módszerek arzenáljának bővítésével, az új molekuláris diagnosztikai technikák és módszerek érvényesítésével, új szabványok kibocsátásával és laboratóriumok közötti tesztek lefolytatásával bővült, ami a madárinfluenzával foglalkozó közösségi referencialaboratóriumban végzett tevékenységek gyarapodásával járt.
(6)
A Bizottság elemezte a 2005-ben szükséges kiadásokra vonatkozó legújabb információkat, amelyeket a madárinfluenzával foglalkozó közösségi referencialaboratórium bocsátott rendelkezésre. Figyelembe véve ezeket az információkat, a laboratóriumnak nyújtott közösségi pénzügyi hozzájárulást módosítani kell, ezért 2005-re helyénvaló a közösségi referencialaboratórium számára kiegészítő finanszírozást kiutalni.
(7)
A 2005/237/EK határozatot ezért ennek megfelelően módosítani kell.
(8)
Az ebben a határozatban foglalt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 2005/237/EK határozat 3. cikkében a „135 000 euro” helyébe „285 000 euro” lép.
2. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2005. december 22-én.